Verwagte reuse-prysstyging vir eers omseilArgieffoto bloot ter illustrasie. (Foto: Unsplash) Die gevreesde reusestyging in die prys van brandstof is ten minste vir eers afgeweer nadat die regering Dinsdag aangekondig het dat die R1,50-verlaging van die brandstofheffing verleng word. Die verlaging is einde Maart ingestel as ŉ manier om verligting aan verbruikers te gee wat steier onder stygende pryse. Die styging in die prys van brandstof word onder meer toegeskryf aan die voortslepende konflik tussen Rusland en Oekraïne. Die nasionale tesourie en departement van minerale hulpbronne en energie het in ŉ gesamentlike verklaring gesê die heffing sal in Junie steeds R1,50 minder wees. Van 7 Julie af word die vermindering na 75 sent aangepas. “Weens hierdie aansienlike maandelikse prysverhoging het Enoch Godongwana, minister van finansies, vandag ŉ brief aan die speaker van die Nasionale Vergadering gerig waarin hy versoek dat die verlaging in die algemene brandstofheffing met twee maande verleng word,” sê die departemente. Die tydelike verligting sal na verwagting dan op 3 Augustus opgeskort word. Hoewel verbruikers nog op hete kole wag om te hoor wat die finale petrolprys vir Junie gaan wees, kan hulle nou ten minste ŉ effense sug van verligting slaak. Daar is aanvanklik gevrees dat motoriste tot R4 per liter meer vir 95-oktaan-petrol sal moet opdok, terwyl die prys van diesel met ŉ verwagte R2,50 sou styg. “Die verlenging van die verligting sal die fiskus nog R4,5 miljard uit die sak jaag. Anders as tydens die vorige aankondiging sal hierdie voorstel na verwagting ŉ uitwerking op die fiskale raamwerk hê, aangesien dit nie volledig deur die verkoop van strategiese brandstofvoorraad gefinansier kan word nie. “Die voorgestelde tydelike verlaging in die brandstofheffing sal ingereken word in die huidige fiskale raamwerk op ŉ wyse wat ooreenstem met die fiskale strategie wat in die land se begroting uiteengesit is. Enige veranderinge, indien nodig, sal aangekondig word tydens die mediumtermynbegrotingsbeleid in Oktober.”